01.05.2021

**Innspill til Høring NOU 2020: 14 Ny barnelov**

Nasjonalt SRHR-nettverk vil takke for muligheten til å gi innspill til *Høring NOU 2020: 14 Ny barnelov*. Nasjonalt SRHR-nettverk samler aktører som jobber innenfor feltet seksuell og reproduktiv helse og rettigheter (SRHR). Målet er å sikre samordning mot et felles mål hvor alle i Norge får oppfylt sine seksuelle og reproduktive rettigheter og hvor alle har best mulig seksuell og reproduktiv helse, uavhengig av alder, kjønn, geografi eller andre sosiale forhold eller faktorer.

Nasjonalt SRHR-nettverk ønsker å understreke at alle barn har rett til kunnskap om kropp og seksualitet. Alle barn har rett på tilgang til helsetjenester som dekker fysisk, psykisk og seksuell helse uavhengig av bakgrunn, utfordringer og identitet.

Undertegnende medlemmer av Nasjonalt SRHR-nettverk ønsker å trekke frem følgende punkter i vårt innspill:

* Barneloven bør være kjønnsnøytral, slik som i Sverige. Utvalget sier dette ikke ble gjennomført på grunn av kapasitetsutfordringer, men det burde være en prioritering.
* Nasjonalt SRHR-nettverk støtter at rapporten tar i bruk betegnelsen *foreldreskap* som et kjønnsnøytralt erstatning for far- og morskap. Kjønnsnøytrale benevnelser er imidlertid ikke gjennomført konsekvent, fordi utvalget fremdeles benytter benevnelsene mor, far og medmor der de mener det er nødvendig. Nasjonalt SRHR-nettverk mener det bør være konsekvent kjønnsnøytralt, slik at man favner alle familieformer.
* Rapporten tar ikke høyde for at ikke-binære også er foreldre, og at transmenn også kan være fødeforeldere. Nasjonalt SRHR-nettverk mener dette bør inkluderes.
* I dag kan et barn maksimalt ha to juridiske foreldre. Det er mange ulike både nåværende og kommende former for familier som ikke nødvendigvis baserer seg på to foreldre. Det kan være skilsmissebarn, barn som er kommet til ved at flere par går sammen om å få barn, barn i poly-familier og mange andre ulike familieformer. Nasjonalt SRHR-nettverk mener det bør utredes for å åpne opp for flere enn to foreldre.
* Utvalgets forslag om å øke antall timer for mekling ved Familievernkontorene er positivt. Nasjonalt SRHR-nettverk mener det er svært viktig å sikre god kompetanse på kjønns- og seksualitetsmangfold på Familievernkontorene, slik at ansatte har mulighet til å møte barn og familier med ulik bakgrunn og sammensetning på en god måte. Det er avgjørende at alle som jobber med barn og unge innehar kompetanse om seksualitet og seksuell helse. Man kan møte barn og unge i en sårbar situasjon, som for eksempel kan ha vært utsatt for seksuelle overgrep. Det er viktig at dette avdekkes av kompetent ansatte, og at det blir håndtert på riktig måte. Seksuell helse må også ses i et helsefremmende perspektiv, samt knyttet til identitetsforståelse. Det er viktig å kunne ivareta særlige omsorgsbehov dersom barn og unge bryter med normer for kjønn og/eller seksualitet. De kan være redde for hvordan de blir møtt ved å fortelle om seg selv, eller at de blir utsatt for sanksjoner fra omgivelsene på bakgrunn av identitet. Sanksjoner kan omhandle negativ sosial kontroll, og ulike former for vold på bakgrunn av at foreldre eller omgivelsene ikke aksepterer barnets kjønnsidentitet eller seksuell orientering. Det kan ha store konsekvenser for barnets psykiske helse og utvikling å leve i et omsorgsmiljø hvor man møter sanksjonering og manglende anerkjennelse for den man er.

Følgende medlemmer av Nasjonalt SRHR-nettverk støtter dette innspillet: